Fredag den 2. december 2000 blev Mette-Marit Tjessem Høiby forlovet med kronprins Haakon Magnus. Dengang var Lille Marius tre år. I de næste 17 år fulgte den norske presse ham tæt. Den 10. januar 2017 (kort tid før hans 20-årsfødselsdag) bad kronprinsesse Mette-Marit pressen om at respektere, at Marius Borg Høiby som voksen var en privatperson, der ikke skulle eksponeres i pressen. Siden 2017 har Marius haft nogle få officielle opgaver – som regel sammen med resten af kronprinsefamilien. Bortset fra den norske udgave af Se og Hør og enkelte andre medier er ønsket om privatlivets fred stort set blevet overholdt.  Morten Borg Marius Borg Høiby er søn af Morten Borg. Morten Borgs svigerinde (Jeanine Krogh Borg), har dronning Sonja til gudmor, og Krogh-familien er blandt kongeparrets nærmeste venner.  Morten Borg kom i tilsvarende nær kontakt til det kommende kronprinspar, idet han havde sin søn Marius hos sig hver anden weekend; kronprinsparret boede den gang på Ullevålsveien, og Morten Borg lige ved, i sin brors lejlighed i bydelen Adamstuen. Efter en periode med forretninger, det gik dårligt med, var Morten Borg arbejdsløs. Den norske stat betalte derfor et månedligt børnebidrag på omkring 1.200 kroner til Mette-Marit - året før, hun og kronprinsen fik den første apanage på 4,2 millioner kroner. Borg var inviteret med i kronprinsparrets bryllup.  Opvækst Marius Borg Høiby voksede op dels i kronprinseparrets bolig på Ullevålsveien i Oslo og dels på gården Skaugum i Asker kommune udenfor Oslo. Skaugum havde været de norske kronprinsefamiliers hjem siden 1930. Marius blev konfirmeret søndag 2. september 2012 i Asker kirke. Marius startede sin skolegang på Jansløkka skole og senere på Solvang ungdomsskole – begge i Asker kommune. Derefter fortsatte han på ’’Wang videregående skole’’ i Oslo.  Som voksen Ved Marius' 20-årsdag lagde kronprinsesse Mette-Marit et åbent brev ud på kongehusets netsted, hvor hun bad pressen om at lade hendes søn få fred, da han ikke er en offentlig person eller ønsker et liv i offentlighedens lys. Samtidig har Marius en åben Instagram-konto, dukkede op i en scene i sæson 3 af tv-serien Skam og har stillet op i reklame for en tandblegningssalon på Frogner. Han har også lagt private luksusgenstande ud for salg med slottet som sin privatadresse. Som 20-årig studerede han i Los Angeles. Som 21-årig arbejdede han som style editor (= stilredaktør) i det engelske overklassetidsskrift Tempus, præsenteret som "prins" Marius Borg Høiby - en titel, han aldrig har haft. Tempus lukkede i slutningen af 2018, hvorefter Marius Borg Høiby vendte tilbage i Oslo. Norsk redaktørforening indbød i 2017 Mette-Marit til et møde om, hvordan pressen skal forholde sig til Marius; men Mette-Marit har aldrig besvaret forespørgslen.